โลกยุคใหม่...ต้องให้เงินช่วยหาเงินด้วยครับ
คนทั่วไปใช้ความรู้ ความสามารถ และเวลาของตัวเองเพื่อหาเงิน
19 เม.ย. 2561

โดย...มงคล ลุสัมฤทธิ์ stock2morrow
คนทั่วไปใช้ความรู้ ความสามารถ และเวลาของตัวเองเพื่อหาเงิน
แต่ส่วนใหญ่กลับไม่ได้เงิน หรือบางทีก็ได้เงินที่ไม่มากพอที่จะทำให้รวยได้
แล้วทำไมหาเงินมาได้จึงยังไม่รวยล่ะ
ก็เพราะเงินที่เขาหามาได้ ในที่สุดมันก็เปลี่ยนเป็นค่าใช้จ่ายไง
ค่าใช้จ่ายเพื่อความเป็นอยู่
ค่าใช้จ่ายเพื่อความสะดวกสบายของตัวเองและครอบครัว
ค่าใช้จ่ายเพื่อความบันเทิง
ค่าใช้จ่ายเพื่อความโก้หรูมีหน้ามีตา
แต่คุณรู้ไหมว่าวันนี้คนที่รวยเขาไม่ได้มุ่งหาเงินในตอนต้นครับ
แต่เขามุ่งหา Asset 
เขาเปลี่ยนเงินที่เขาหามาได้มาเป็น Asset
เพื่อวันหนึ่ง Asset ที่เขามีจะกลายเป็นเครื่องผลิตเงินให้กับเขา
คุณว่าเศรษฐีในอดีตเขารวยจากอะไร
ใช่ครับ เขารวยจากที่ดิน 
เขาซื้อที่ในวันที่ใครๆ ก็ยังไม่เห็นค่าหรือไม่มีราคา
พอวันหนึ่งมีถนนตัดผ่าน หมู่บ้านมาซื้อ ห้างมาลง
วันนี้รวยเป็นมหาเศรษฐี
แต่ก็เหอะ ถ้าเศรษฐีหรือลูกเศรษฐีเหล่านี้ได้เงินจากการขายที่มา
แล้วก็เอาไปใช้จ่ายใช้ชีวิตแบบหรูหรา
เก็บเงินไว้กับธนาคารให้เงินเฟ้อมันกินเล่นๆ วันหนึ่งมันก็หมดลง
แต่ถ้าเศรษฐีหรือลูกเศรษฐีแบ่งเงินส่วนหนึ่งไว้ใช้จ่ายอย่างที่ต้องการ
แล้วเอาอีกส่วนไปสร้าง Asset หรือเครื่องผลิตเงินใหม่
ยังไงๆ มันก็จะไม่มีทางจน หรือรุ่นต่อไปก็จะไม่จน
อ่าวแล้วคนอย่างเราๆ ที่ไม่มีพ่อซื้อที่ไว้ให้เหมือนในอดีตล่ะ
ก็ไม่มีวันรวยได้เลยดิ
มีครับ ก็เริ่มสร้าง Asset หรือเครื่องผลิตเงินสิครับ
แล้วคุณก็คงต้องถามอีกว่าจะสร้าง Asset อะไรดีล่ะ จริงป่ะ
จะซื้อที่จะมีปัญญาเอาเงินที่ไหนไปซื้อ ที่ตอนนี้ก็แพงโคตร
จะซื้อที่ถูกๆ กลางทุ่งกุลาก็ไม่รู้จะได้รวยเมื่อไร
ก็จริงอย่างที่คุณบอกครับ
ก่อนอื่นคุณต้องรู้ไซเคิลของ Asset ก่อน
วันนี้ไซเคิลของ Asset มันอยู่ที่การเป็นเจ้าของกิจการดีๆ ครับ
ใช่ครับ ผมกำลังพูดถึงการเป็นเจ้าของกิจการโดยผ่านการเป็นเจ้าของหุ้น
วันนี้คุณมีเงินหมื่นบาท
คุณสามารถเป็นเจ้าของกิจการใหญ่ๆ ของประเทศได้
คุณมีเงินแม้พันบาท คุณสามารถลงทุนในกองทุนรวม
ที่ลงทุนในกิจการดีๆ หลายๆ กิจการของประเทศได้
ผมว่าวันนี้โลกเปิดกว้างมากขึ้น
ที่จะทำให้คุณได้เป็นเจ้าของ Asset หรือเครื่องผลิตเงิน
แต่คุณต้องศึกษาเรียนรู้ที่จะสร้างมัน
คุณสามารถเป็นคนรวยในโลกยุคใหม่ได้
โดยคุณต้องไม่หยุดแค่ทำงานหาเงิน
แต่คุณต้องเปลี่ยนเงินที่คุณหามาให้เป็นเครื่องมือหรือ Tool
ที่จะช่วยคุณผลิตเงินด้วยครับ